<classify> WAZIRI wa Nchi, Ofisi ya Makamu wa Rais, Muungano na Mazingira Mussa Azzan Zungu ameingia rasmi katika ofisi hiyo, huku akiahidi kazi yake ya kwanza ni kupambana na mifuko ya plastiki, inayoendelea kutumika nchini kinyemela.Kutokana na hilo, ameliagiza Baraza la Taifa la Mazingira NEMC kujitathmini na kujiuliza, kwa nini mifuko hiyo, bado ipo mitaani na kupitishwa kinyemela mipakani, huku ikiwa haina alama ya mtengenezaji kama sheria inavyotaka.Makamu wa Rais, Samia Suluhu Hassan amemtaka pia Waziri huyo kushughulikia masuala ya Muungano, kwa kuwa na yenyewe ni mazito kuliko hata ya mazingira.Zungu aliyasema hayo Dar es Salaam juzi jioni baada ya kuapishwa na Rais Dk John Magufuli, kushika wadhifa huo akichukua nafasi ya Waziri wa sasa wa Mambo ya Ndani ya Nchi, George Simbachawene.Mheshimiwa rais, wizara hii ni ngumu lakini muhimu kwa taifa letu, tunazo changamoto kwenye wizara na kwenye utendaji wa NEMC na tunazo changamoto kwenye watumishi wa NEMC, alisema Zungu.Alisema Rais Magufuli alipiga marufuku matumizi ya mifuko ya plastiki na kufanikiwa, lakini kwa sasa mifuko hiyo imeanza kurejea kwa njia za pembeni.Inarudi kwa njia ya packages vifungashio ambayo inageuzwa na kuwa carrier bags vibebeo na hivyo kuchafua mazingira kinyume na kanuni zilizopo.Nawaomba watu wa NEMC tuulize kwanini vitu hivi viko mitaani, kwanini vitu hivi vinapita kwenye mipaka, kwanini vitu hivyo viko mitaani na havina label alama ya mtengenezaji kinyume na sheria na kanuni, alisema.Kwa upande wake, Makamu wa Rais alisema pamoja na kwamba waziri Zungu amezungumza vizuri, lakini hajazungumzia mambo ya Muungano.Mara nyingi wateuliwa hawa wanakwepa kuzungumzia mambo ya Muungano. Muungano una challenge nyingi, si kubwa sana kwamba upo hatarini, hapana, bali ni mambo ya kufanyia kazi, ni mambo ya kufuatilia sasa hivi na ni mambo ya kuhakikisha kwamba Muungano wetu wa Tanzania unadumu, alisisitiza.Alieleza kuwa katika kudumisha Muungano mwaka huu, kuna kazi kubwa ya kufanya katika wizara hiyo na watendaji, kuhakikisha kwamba pande zote mbili za Jamhuri ya Muungano wa Tanzania, zinashinda uchaguzi mkuu mwaka huu na Muungano kuimarika na Tanzania isonge mbele.Kwa hiyo una kazi kubwa Zungu na mara baada ya kuingia, tutakutaka ufanye ziara pande zote mbili za Muungano ili uweze kujua yaliyomo ndani yake, kwani ni makubwa kuliko ya mazingira, ingawa na mazingira nayo yana ukubwa wake, kwa hiyo pole na karibu sana ndani ya ofisi yetu, alisisitiza Makamu wa Rais.  <topic>: KITAIFA 